Maatietopalvelu

Kyselyvastaus

**Asiakirjan tunnus:** KT840

**Päivämäärä**: 18.03.2024

**Julkisuus:** Julkinen

**Iran / Tatuointien hyväksyttävyys, kielletyt symbolit tatuoinneissa**

**Iran / Acceptance of tattoos, forbidden tattoo designs and symbols**

Kysymykset

1. Kuinka Iranissa suhtaudutaan tatuointeihin? Onko olemassa kuvia tai symboleita, jotka ovat kiellettyjä?  
2. Onko tatuoituihin henkilöihin olisi kohdistunut oikeudenloukkauksia tatuointien vuoksi?  
3. Kuinka Iranissa suhtaudutaan tatuointeihin, joissa on viittaus uskontoon tai etniseen ryhmään?

Questions

1. How are attitudes towards tattoos in Iran? Are there any images or symbols that are forbidden?  
2. Have tattooed persons been targeted or subjected to infringements because of their tattoos?  
3. How are attitudes towards tattoo designs that have reference to religion or ethnic group?

# Kuinka Iranissa suhtaudutaan tatuointeihin? Onko olemassa kuvia tai symboleita, jotka ovat kiellettyjä?

*Tatuoinnit Iranissa*

Historiallisesti tarkasteltuna tatuoinneilla on Iranin alueella pitkät perinteet – alueen eri ihmisryhmät ovat historian saatossa tatuoineet kehoaan, ja erilaisten perinteisten tatuointien yleisyys ja merkitykset sekä syyt niiden ottamisen taustalla ovat vaihdelleet eri ryhmillä.[[1]](#footnote-1) Alueellisten ryhmien erityispiirteiden käsittelyn sijaan tässä kyselyvastauksessa keskitytään yleisellä tasolla niin kutsutun modernin tatuointikulttuurin tarkasteluun ja siihen, millaista suhtautuminen tatuointeihin ja niissä kuvattuihin symboleihin on Iranin nyky-yhteiskunnassa.

Eri uutislähteiden perusteella tatuoinnit ovat keränneet viime vuosina suosiota Iranin nuoren väestön keskuudessa, mikä näkyy myös katukuvassa.[[2]](#footnote-2) Monissa lähteissä kerrotaan tatuointien näyttämisen yleisesti julkisilla paikoilla olevan yleistä maan suuremmissa kaupungeissa.[[3]](#footnote-3) Australian ulkoministeriön (DFAT) heinäkuussa 2023 päivätyn raportin mukaan tatuoinnit (ml. esimerkiksi koko käden peittävät ”hihatatuoinnit”) ovat yleisiä miehillä Teheranissa ja muissa suuremmissa kaupungeissa.[[4]](#footnote-4) Monissa lähteissä mainitaan, että tatuoinnit ovat suosittuja miesten ohella myös nuorten naisten keskuudessa.[[5]](#footnote-5) Naisten julkista pukeutumista kontrolloivien tiukkojen rajoitusten takia naiset voivat kuitenkin joutua miehiä tarkemman silmälläpidon kohteeksi.[[6]](#footnote-6) DFAT mainitsee raportissaan, että sen tiedossa ei ole, että viranomaiset olisivat ottaneet miehiä tai naisia kohteikseen ”länsimaalaistyylisen ulkomuodon” perusteella, lukuun ottamatta hijabin käyttöön liittyviä rajoituksia naisilla.[[7]](#footnote-7)

The Guardian -lehden helmikuussa 2019 julkaistussa artikkelissa haastatellun Iranin tatuointikulttuuria tutkineen sosiologin mukaan monille nuorille iranilaisille tatuoinnin ottaminen on populäärikulttuuriin liittyvä muoti-ilmiö ja trendi sekä statussymboli. Osalle tatuointeihin liittyy kuitenkin moninaisia, myös poliittisia, merkityksiä – niillä voi olla esimerkiksi vastarintaan liittyviä merkityksiä tai ne voidaan nähdä hiljaisena viestinä siitä, että keho kuuluu henkilölle itselleen teokraattisen yhteiskunnan tai institutionalisoituneen uskonnon vastustuksesta ja sensuurista huolimatta.[[8]](#footnote-8)

*Tatuoinnit lainsäädännössä ja viranomaisten suhtautuminen*

Iranin kansallinen lainsäädäntö perustuu shiialaiseen islamilaisen lain tulkintaan,[[9]](#footnote-9) ja maan monimutkaisessa oikeusjärjestelmässä tuomareilla on kansallisten lakien lisäksi suuri valta tehdä tulkintoja tapauskohtaisesti myös uskonnollisista lähteistä, mikä tekee tuomioista usein vaikeasti ennustettavia.[[10]](#footnote-10) Tatuoinnit itsessään eivät ole Iranin lainsäädännössä kiellettyjä (*haram*).[[11]](#footnote-11) Myös monet merkittävät shiialaiset uskonoppineet, ml. maan uskonnollinen johtaja ajatollah Khamenei[[12]](#footnote-12), ovat lausuneet, etteivät tatuoinnit itsessään ole kiellettyjä islamilaisessa laissa.[[13]](#footnote-13) Shiialaisessa tulkinnassa tatuointien hyväksyttävyyden arviointi on liittynyt varsinkin siihen, nähdäänkö niiden haittaavan uskonnollisia puhdistautumisrituaaleja (*wudu*, *ghusl*).[[14]](#footnote-14)

Tatuoinnin aiheilla on kuitenkin merkitystä, ja ”siveettömiksi” tai ”säädyttömiksi” tulkittujen tatuointien ottaminen on Iranissa kiellettyä ja rangaistavaa.[[15]](#footnote-15) Voice of America (VOA) -uutislehden artikkelissa viitataan ajatollah Khamenein virallisilla verkkosivuilla antamaan vastaukseen, jonka mukaan tatuoiminen ei ole kiellettyä ”ellei se edistä epäislamilaista kulttuuria”.[[16]](#footnote-16) Joissain shiialaisten uskonoppineiden tulkinnoissa on esitetty, että naisille tatuoinnin ottaminen julkisesti näkyviin kehonosiin, kuten kasvoihin ja käsiin, olisi kiellettyä.[[17]](#footnote-17) Yhden kaksitoistashiialaisten uskonoppineen, Sayed Al-Shirazin, verkkosivuilla esitetyn tulkinnan mukaan tatuoinnit eivät ole kiellettyjä (*haram*), mutta ne ovat ei-toivottuja ja vältettäviä (*makruh*). Al-Shirazin esittämän tulkinnan mukaan ”epäislamilaiset” ja ”epäasialliset” kuvat, Koraanin säkeet, profeetta Muhammedin sukulaisten nimet, imaamien kuvat, hadith-tekstit tai muut uskontoa loukkaaviksi tulkitut kuvat ja tekstit ovat kiellettyjen tatuointiaiheiden joukossa.[[18]](#footnote-18)

Vaikka Iranin lainsäädäntö ei nimenomaisesti kiellä tatuointeja, voidaan esimerkiksi poliittisesti tai uskonnollisesti arkaluontoisia aiheita käsittelevät kuvat, tekstit ja symbolit tulkita kielletyiksi muun lainsäädännön kautta.[[19]](#footnote-19) Iran Wire -uutislehden maaliskuussa 2024 päivätyn artikkelin mukaan viranomaiset voivat nähdä tatuoimisen rikollisena toimintana tapauksissa, joissa sen katsotaan rikkovan yhteiskunnallisia normeja tai kannustavan kiellettyyn käyttäytymiseen rikoslain ”julkiseen moraaliin” liittyvien artiklojen perusteella.[[20]](#footnote-20) Iranin rikoslaki määrittelee monia laveasti muotoiltuja ja tulkinnanvaraisia ”julkiseen moraaliin”[[21]](#footnote-21), ”islamilaisten arvojen loukkaamiseen”[[22]](#footnote-22), ”valtionvastaisen propagandan”[[23]](#footnote-23) ja ”turmeluksen levittämiseen maan päälle”[[24]](#footnote-24) liittyviä rikosnimikkeitä, jotka mahdollistavat islaminuskon tai Iranin valtion vastaiseksi tulkitusta toiminnasta kovia rangaistuksia, enimmillään jopa kuolemantuomion.[[25]](#footnote-25) Näitä rikosnimikkeitä on Iranissa hyödynnetty mm. poliittisten aktivistien rankaisemiseksi.[[26]](#footnote-26)

Yhdysvaltojen ulkoministeriön (USDOS) mukaan Iranissa kansalaisten ilmaisunvapautta rajoitetaan merkittävästi ja hallintoa tai sen moraalisääntöjä kyseenalaistavia henkilöitä voidaan asettaa rikossyytteisiin.[[27]](#footnote-27) Yhdysvaltalaisen Freedom House -kansalaisjärjestön mukaan poliittisesti arkaluontoisten kuvien ja muiden sisältöjen jakaminen myös sosiaalisessa mediassa voi johtaa pidätyksiin ja koviin rangaistuksiin, minkä johdosta itsesensuuri on yleistä maassa.[[28]](#footnote-28)

Iranin viranomaisten kerrotaan näkevän usein tatuoinnit länsimaisena ilmiönä, ja sitä kautta haitallisina iranilaisille arvoille.[[29]](#footnote-29) Joissakin lähteissä on esitetty, että julkisesti näkyvät tatuoinnit voivat herättää kielteistä viranomaishuomiota.[[30]](#footnote-30) Alankomaiden ulkoministeriön helmikuussa 2021 päivätyssä Irania käsittelevässä maatietoraportissa mainitaan, että ”luottamuksellisen lähteen” mukaan kaduilla partioiva moraalipoliisi voi vaatia peittämään tai poistattamaan näkyvillä paikoilla olevia tatuointeja.[[31]](#footnote-31) Iran Wiren maaliskuussa 2024 päivätyssä artikkelissa todetaan, että monet iranilaiset ovat kertoneet kohdanneensa häirintää ja nöyryytystä maan poliisijoukoilta tatuointiensa johdosta.[[32]](#footnote-32)

Uutislähteissä on myös esitetty tietoja siitä, että esimerkiksi heavy metal -musiikkityylin alakulttuureissa käytetyt symbolit yhdistetään Iranissa tyypillisesti satanismiin tai paholaisen palvontaan, ja niitä esittelevä julkinen toiminta voi johtaa pidätyksiin (ks. kysymys 2). Tämä voi koskea sekä tatuointeja että muuta vaatetusta ja pukeutumistyyliä sekä niissä esiintyvää symboliikkaa. Myös erilaiset länsimaiset musiikkityylit itsessään voidaan leimata satanistisiksi.[[33]](#footnote-33)

Uutislähteiden mukaan myös tatuoidut urheilijat, kuten jalkapalloilijat ja lentopalloilijat ovat joutuneet Iranissa peittämään tatuointinsa pelikentällä esimerkiksi pitkähihaisilla paidoilla. Monien tatuoitujen jalkapalloilijoiden on kerrottu joutuneen kansallisen urheilun moraalikomitean puhutteluun tatuointiensa näyttämisestä.[[34]](#footnote-34)

Iranissa niin kutsuttu moraalipoliisi (polīs-e amnīyat-e akhlāqī, engl. Moral Security Police) alajaostoineen (gasht e ershād, farsiksi ”johdatuspartio”, engl. Moral Patrol) on viranomainen, joka valvoo islamilaiseen moraaliin liittyvää toimintaa julkisissa tiloissa. Kyberpoliisin (polīs-e fazā-ye toulīd va tabādol-e ettelā’āt, kutsutaan akronyymillä ”FATA”) vastuulla on valvoa Internetissä tapahtuvaa toimintaa ja puuttua moraalin vastaisena nähtyyn toimintaan tai propagandana nähtyjen kuva- tai videomateriaalien levittämiseen.[[35]](#footnote-35) Norjan, Belgian ja Sveitsin maahanmuuttoviranomaisten maatietopalvelujen joulukuussa 2021 julkaisemassa yhteisraporttiin kerättyjen tietojen mukaan tapaukset, jotka liittyvät pukeutumissääntöjen rikkomiseen, esimerkiksi hijabin puutteeseen tai väärin pukemiseen tai ”sopimattomien tatuointeihin/hiustyyleihin/vaatetukseen” käsitellään tyypillisesti maan oikeusjärjestelmässä nk. toisessa rikostuomioistuimessa (dādgāh-e keifarī II, engl. Criminal Courts Two).[[36]](#footnote-36)

*Yhteiskunnallinen suhtautuminen*

Tatuointeihin liittyy Iranissa yhteiskunnallista stigmaa, ja sosiaalinen suhtautuminen ja hyväksyttävyys vaihtelee sosiaalisten ryhmien mukaan.[[37]](#footnote-37) Siinä missä maan metropolien nuoremman väestön keskuudessa tatuoinnit ovat yleistyneet viime vuosina, liittävät maan konservatiivisemmat ryhmät niihin edelleen stereotyyppisia merkityksiä esimerkiksi moraalittomuudesta, rikollisuudesta tai länsimaalaistumisesta.[[38]](#footnote-38) DFAT:n raportin mukaan joissain konservatiivisissa yhteisöissä tai perheissä voi tatuoituihin tai ”länsimaalaistyylisen ulkomuodon” omaaviin henkilöihin kohdistua syrjintää.[[39]](#footnote-39) Iran Wiren artikkelissa esitettyjen tietojen mukaan vanhoillisissa uskonnollisissa yhteisöissä tatuointeihin liittyy edelleen voimakasta stigmaa, ja perhetaustalla voi olla merkitystä myös esimerkiksi siihen, kuinka näkyvälle paikalle tatuointi halutaan ottaa.[[40]](#footnote-40) WANA -median artikkelin mukaan monet etenkin vanhempien sukupolvien ihmisistä suhtautuvat edelleen kielteisesti tatuointeihin, millä voi olla käytännön vaikutuksia tatuoiduille henkilöille esimerkiksi rajoituksina joihinkin työpaikkoihin tai muihin sosiaalisiin ryhmiin pääsyssä.[[41]](#footnote-41)

The Guardianin helmikuussa 2019 julkaiseman artikkelin mukaan joissain julkisilla paikoilla, kuten julkisissa uimaloissa, voi olla kylttejä, etteivät tatuoidut ihmiset ole tervetulleita.[[42]](#footnote-42) Uutislähteiden mukaan maan paikallismediassa esitetään usein kuvia ja videoita rikoksista pidätetyistä tatuoiduista henkilöistä ja pyritään voimistamaan käsitystä siitä, että tatuoinnit ja rikollisuus kulkevat käsi kädessä.[[43]](#footnote-43)

Uutislähteiden mukaan Iranissa toimivat tatuointitaiteen tekijät pitävät useimmiten tatuointistudioita kotonaan tai epävirallisesti osana muuta liiketoimintaa koska varsinaisten tatuointistudioiden perustamisen nähdään olevan lain harmaalla alueella.[[44]](#footnote-44) Taide on Iranissa ylipäänsä voimakkaan sensuurin kohteena, eikä taiteentekijöiltä suvaita islamin- tai valtionvastaiseksi tulkittua materiaalia.[[45]](#footnote-45) The Guardian -lehden vuoden 2019 artikkelissa on todettu, että vakavammissa tapauksissa tatuointitaiteen tekijöihin on Iranissa kohdistunut pidätyksiä, raipparangaistuksia ja jopa vankeusrangaistuksia.[[46]](#footnote-46) Eräs tatuointitaiteilija kertoo WANA-lehdelle marraskuussa 2021 päivätyssä artikkelissa, että ei ole kohdannut työnsä suhteen vaikeuksia lukuun ottamatta tapausta, missä oli tehnyt ”poliittisen tatuoinnin” asiakkaalle ja jakanut kuvan siitä sosiaalisessa mediassa, minkä jälkeen hän oli kertomansa mukaan saanut tuntemattomilta henkilöiltä käskyn poistaa julkaisu, eikä tehdä vastaavaa kuvaa uudestaan.[[47]](#footnote-47)

# Onko tatuoituihin henkilöihin kohdistunut oikeudenloukkauksia tatuointien vuoksi?

Radio Farda raportoi joulukuussa 2019 että 135 nuorta miestä ja naista oli pidätetty Teheranin lähistöllä sijaitsevalta teollisuusalueella järjestetyistä juhlista ”saatananpalvojia muistuttavan ulkomuodon” perusteella. Syyttäjäviranomaisen mukaan nuoret olivat kantaneet ”paholaisen palvontaan viittaavia symboleja” ja ”laittomia tatuointeja” ja heidän hallustaan oli löytynyt myös ”päihdyttäviä aineita” ja teräaseita. Artikkelin kirjoittamisen hetkellä osa nuorista oli edelleen pidätettyinä ja osa oli vapautettu takuita vastaan.[[48]](#footnote-48) Jatkoseuraamuksista ei kuitenkaan löytynyt tietoa. Radio Fardan artikkelin mukaan Teheranin nuoriso järjestää usein esikaupunkialueilla juhlia, joihin voi kuulua musiikkia, tanssia ja alkoholinkulutusta, ja moraalipoliisi on toistuvasti tehnyt juhliin ratsioita ja pidättänyt osanottajia.[[49]](#footnote-49) Poliisi pidättää Iranissa satunnaisesti myös ”underground-musiikkikonsertteihin” osallistuneita henkilöitä. Yleisön jäseniä vastaan nostetuista rikossyytteistä ei ole tietoa.[[50]](#footnote-50) Joitakin underground-musiikkiyhtyeiden jäseniä on Iranissa tuomittu vankeuteen jumalanpilkasta ja valtionvastaisesta propagandasta.[[51]](#footnote-51)

Myös Pohjois-Iranin luontomatkailukohteissa poliisin on kerrottu pidättäneen metsissä kokoontuneita ja juhlineita ihmisiä ”saatananpalvontaan” viittaavien retkien järjestämisestä.[[52]](#footnote-52) Radio Farda kertoo poliisin lisäksi tekevän ratsioita myös myymälöihin, jotka myyvät vaatteita ja muita tuotteita, jotka sisältävät viranomaisten satanistisiksi tulkitsemaa symboliikkaa ja tällaisten tuotteiden myyjiä on pidätetty. Artikkelin mukaan esimerkiksi Karajissa poliisi pidätti marraskuussa 2019 viisi henkilöä ”länsimaisen kulttuurin levittämisestä ja paholaisenpalvontaan viittaavia symboleja sisältävien vaatteiden myymisestä”. Artikkelissa mainitaan myös, että poliisi on takavarikoinut tällaisia vaatteita niitä käyttäneiltä nuorilta.[[53]](#footnote-53)

Iran Wire mainitsee maaliskuussa 2024 julkaistussa artikkelissa, että erään vangitun poliittisen aktivistin tapauksessa on esiintynyt epäilyjä siitä, että henkilöllä olleella poliittisella tatuoinnilla olisi ollut vaikutusta henkilön kohteluun kuulusteluissa. Iran Wiren artikkelin mukaan syksyn 2022 mielenosoitusten yhteydessä pidätetyn ja joulukuussa 2022 teloitetun aktivistin Majidreza Rahnavardin[[54]](#footnote-54) julkisella teloitusvideolla koko vasemman käden peittäneen kantositeen on epäilty olleen seurausta kidutuksesta kuulustelujen aikana. Artikkelin mukaan tapaukseen on liittynyt spekulaatiota siitä, onko Rahnavardin kädessä mahdollisesti olleella poliittisesti latautuneella tatuoinnilla ollut osuutta käden murtamiseen. Joissain sosiaalisen median kanavilla jaetuissa kuvissa Rahnavardin kädessä on nähtävissä tatuoituna leijona ja aurinko, mikä on Iranin vuoden 1979 islamilaista vallankumousta edeltäneen monarkian symboli,[[55]](#footnote-55) ja mikä on sittemmin ollut käytössä myös nykyhallintoa vastustavilla aktivistiryhmillä.[[56]](#footnote-56) Tässä esitettyjen spekulaatioiden lisäksi tapauksesta ei kuitenkaan ole saatavilla tarkempaa tietoa, eikä sosiaalisessa mediassa jaettujen kuvien aitoutta voitu varmistaa.

# Kuinka Iranissa suhtaudutaan tatuointeihin, joissa on viittaus uskontoon tai etniseen ryhmään?

Iran Wiren maaliskuussa 2024 päivätyn artikkelin mukaan teemaltaan shiiaislamiin viittaavat tatuoinnit ovat viime vuosina nousseet suosituiksi shiiamuslimien keskuudessa sekä Iranissa että myös monissa arabimaissa. Erään artikkeliin haastatellun Teheranissa toimivan tatuointitaiteilijan kertoman mukaan shiialaiset uskonnolliset tatuoinnit ovat usein minimalistisia, sisältäen esimerkiksi yhden sanan pituisia tekstejä, kuten Ali tai Hossein tai muita shiialaisuuteen viittaavia symboleja. Artikkeliin haastateltujen iranilaisten tatuointitaiteilijoiden mukaan shiialaisten symbolien tatuoimiseen liittyy kuitenkin paljon epätietoisuutta niiden yhteiskunnallisesta hyväksyttävyydestä, ja haastatellut kertovat myös olevan yleistä, että islaminuskoon viittaavaa tatuointia harkinneet ovatkin päättäneet olla ottamatta tatuointia niiden hyväksyttävyyttä koskeneiden keskusteluiden ja harkinnan jälkeen.[[57]](#footnote-57)

Valtionuskonto shiiaislamin ohella Iranin perustuslaki takaa oikeuden toteuttaa omia uskonnollisia käytäntöjään sunni-islamin neljälle tärkeimmälle laintulkinnalliselle koulukunnalle,[[58]](#footnote-58) minkä lisäksi maan perustuslain mukaan zarathustralaiset, juutalaiset ja kristityt (lukuun ottamatta islaminuskosta kääntyneitä) ovat ainoat tunnustetut vähemmistöuskonnot, joilla on oikeus toteuttaa uskontoaan lain sallimissa rajoissa.[[59]](#footnote-59)

Uskontoon ja etnisyyteen liittyy Iranissa voimakas poliittinen ulottuvuus, ja uskonnollisten ja etnisten vähemmistöjen edustajia on toistuvasti pidätetty rauhanomaiseen toimintaan liittyen ja tuomittu pitkiin vankeusrangaistuksiin kansallisen turvallisuuden uhkaamisesta tai valtionvastaisesta toiminnasta.[[60]](#footnote-60) Iranin viranomaiset ovat pyrkineet tunnistamaan kiellettyjen vähemmistöuskontojen harjoittajia ja pidättäneet heitä.[[61]](#footnote-61) USDOS mainitsee vuoden 2022 tapahtumia käsittelevässä uskonnonvapausraportissaan, että United for Iran -kansalaisjärjestön Iran Prison Atlas -sivuston mukaan ainakin 75 henkilöä oli vangittuna uskonnon toteuttamisen perusteella. Lähteen mukaan monet heistä oli tuomittu ”vihamielisyydestä Jumalaa vastaan” tai ”islaminuskon loukkaamisen” perusteella.[[62]](#footnote-62) DFAT:n esittämien tietojen mukaan useita satoja baha’ita on vangittu Iranissa uskontonsa harjoittamisesta.[[63]](#footnote-63) Eri vähemmistöuskontojen tilannetta Iranissa on käsitelty laajemmin Maatietopalvelun aikaisemmissa tuotteissa.[[64]](#footnote-64)

DFAT:n mukaan tunnustamattomien vähemmistöuskontojen kohdalla uskonnon tai siihen viittaavien symbolien ilmaisua julkisuudessa ei tyypillisesti suvaita, ja monet vähemmistöuskontojen edustajat välttelevät uskonnollisten symbolien julkista esittämistä pidätyksen pelossa.[[65]](#footnote-65) Myös islamista luopuminen ja ateismi pyritään tyypillisesti salaamaan julkisuudessa, koska sen paljastumisella voi olla rikosseuraamuksia. Iranin lainsäädäntö mahdollistaa edelleen kuolemantuomion muslimien käännyttämisen, jumalanpilkan sekä islamista luopumisen perusteella.[[66]](#footnote-66)

Muslimien käännyttämiseksi tulkittuun toimintaan suhtaudutaan tyypillisesti ankarasti. Lain mukaan ei-muslimit eivät saa suostutella tai yrittää käännyttää muslimeja toiseen uskoon tai vakaumukseen. USDOS:n uskonnonvapausraportissa mainitaan, että kansalaiset, joita ei ole tunnustettu virallisesti zarathustralaisiksi, juutalaisiksi tai kristityiksi, eivät saa julkisesti ilmaista uskontoaan symboleilla, kuten kristittyjen tapauksessa ristillä.[[67]](#footnote-67) Joidenkin lähteiden esittämien tietojen mukaan uskonnollisten symbolien esittämistä on kielletty myös zarathustralaisilta muslimien käännyttämiseen liittyvien syytösten perusteella. Iran Wire -lehden elokuussa 2018 julkaistun artikkelin mukaan Shirazin yliopisto oli kieltänyt zarathustralaista opiskelijaa ripustamasta zarathustralaista kalenteria asuntolan seinälle erotuksen uhalla. Saman artikkelin mukaan poliisi oli myös määrännyt zarathustralaisille keskeisen Faravahar-symbolin sisältäviä koruja poistettavaksi korukaupoista, koska se nähtiin muslimien käännyttämisenä.[[68]](#footnote-68)

Alankomaiden ulkoministeriön toukokuussa 2022 päivätyssä Irania käsittelevässä maatietoraportissa todetaan että ”luottamuksellisilta lähteiltä” saatujen tietojen mukaan kristillisen tatuoinnin, kuten ristin, ottamista ei automaattisesti pidetä merkkinä siitä, että henkilö olisi kääntynyt kristinuskoon, ja ristitatuointeja kerrotaan esiintyvän myös muilla kuin kristityillä.[[69]](#footnote-69) Toisaalta Alankomaiden ulkoministeriön syyskuussa 2023 päivätyssä Irania käsittelevässä maatietoraportissa mainitaan ”luottamukselliselta lähteeltä” saatuihin tietoihin perustuen, että tuomioistuimessa tuomari voi ottaa kristinuskoon käännyttämisestä tai kääntymisestä syytettyjen tapauksissa näkyvät kristittyjä symboleja sisältävät tatuoinnit huomioon todisteina samaan tapaan kuin takavarikoidut kristillistä symboliikkaa sisältävät esineet. Lähteen mukaan tämä voi kuitenkin vaihdella tapauskohtaisesti.[[70]](#footnote-70)

USDOS:n mukaan vähemmistöryhmien oikeuksia vaatineet aktivistit ovat Iranissa kohdanneet viranomaishäirintää. Etnisyys ja uskonto ovat usein tiiviisti sidoksissa toisiinsa, ja monissa tapauksissa rajanveto niiden välille on vaikeaa.[[71]](#footnote-71) Tanskan maahanmuuttoviraston maatietopalvelun haastatteleman tutkijan Leila Alikaramin mukaan etnisten ryhmien mielenosoittaminen katsotaan usein kansallista turvallisuutta vaarantavaksi tai yhdistetään aseelliseen separatismiin.[[72]](#footnote-72) Esimerkiksi jotkut kurdiryhmät ovat raportoineet, että heidän etnisen identiteettinsä ilmaisemiseen liittyy rajoitteita. Vuoden 2021 tammi-lokakuussa ainakin 500 kurdiaktivistia, ml. opettajia, taiteilijoita, kuriireja, ihmisoikeus- ja ympäristöaktivisteja, pidätettiin ja ainakin 140 asetettiin syytteisiin kansalliseen turvallisuuteen liittyvistä rikoksista.[[73]](#footnote-73)

## Lähteet

Al Jazeera 8.3.2021. *Young Iranians defy tattoo taboo*. <https://www.aljazeera.com/news/2021/3/8/dangerous-irans-tattoo-artists> (käyty 26.2.2024).

Al-Shirazi, Sayed Sadiq Hussaini 2017. *Topics: Tattoos*. Saatavilla Wayback Machinen kautta osoitteesta: <https://web.archive.org/web/20171027074704/http://www.english.shirazi.ir/topics/tattoos> (käyty 29.2.2024).

Bayynat Institution of H.E. Sayyed Mohammed Hussein Fadlallah [päiväämätön]. *Permissibility of tattoo*. <https://english.bayynat.org.lb/Istiftaat/istiftaa_tattoo.htm> (käyty 12.3.2024).

CBS News 12.12.2022. *Iran executes second man for alleged crime during nationwide protests*. <https://www.cbsnews.com/news/iran-execution-second-inmate-nationwide-protests-majidreza-rahnavard-mahsa-aamini/> (käyty 13.3.2024).

DFAT (Australia Department of Foreign Affairs and Trade) 24.7.2023. *DFAT Country Information Report: Iran*. <https://www.dfat.gov.au/sites/default/files/country-information-report-iran.pdf> (käyty 26.2.2024).

DW (Deutsche Welle) 17.8.2018. *Iran's tattoo taboo hounds Ashkan Dejagah*. <https://www.dw.com/en/irans-tattoo-taboo-hounds-footballer-ashkan-dejagah/a-45115863> (käyty 29.2.2024).

Floor, Willem/Encyclopædia Iranica 7.9.2011. *ḴĀLKUBI*. <https://iranicaonline.org/articles/kalkubi> (käyty 29.2.2024).

Freedom House 2023. *Freedom on the Net 2022*. <https://freedomhouse.org/country/iran/freedom-net/2022> (käyty 28.2.2024).

The Guardian

26.1.2022. *‘I got 12 years and 74 lashes’: Confess, the band jailed for playing metal in Iran*. <https://www.theguardian.com/music/2022/jan/26/confess-the-band-jailed-for-playing-metal-in-iran> (käyty 18.3.2024).

4.2.2019. *'A silent act of resistance': the hidden tattoo studios of Tehran*. <https://www.theguardian.com/cities/2019/feb/04/a-silent-act-of-resistance-the-hidden-tattoo-studios-of-tehran> (käyty 26.2.2024).

IFP (Iran Front Page) 20.2.2017. *Is Tattooing a Crime in Iran?*. <https://ifpnews.com/is-tattooing-a-crime-in-iran/> (käyty 26.2.2024).

IHRDC (Iran Human Rights Documentation Center)

3.3.2018. *Excluded from the Public Sphere: Freedom of Assembly and Association in the Islamic Republic of Iran*. <https://iranhrdc.org/excluded-from-the-public-sphere-freedom-of-assembly-and-association-in-the-islamic-republic-of-iran/> (käyty 12.3.2024)

4.4.2014. *English Translation of Books I & II of the New Islamic Penal Code*. <https://iranhrdc.org/english-translation-of-books-i-ii-of-the-new-islamic-penal-code/> (käyty 26.2.2024).

15.7.2013. *Islamic Penal Code of the Islamic Republic of Iran – Book Five*. Epävirallinen käännös. <https://iranhrdc.org/islamic-penal-code-of-the-islamic-republic-of-iran-book-five/> (käyty 26.2.2024).

Iran International 20.6.2022. *Iran Arrests Nature Tourists For Flouting Hijab, Partying In Forest*. <https://www.iranintl.com/en/202206201629> (käyty 12.3.2024).

Iran Wire

6.3.2024. *Ink of Faith: Rising Tattoo Trend in Iran Amid Challenges*. <https://iranwire.com/en/features/126118-ink-of-faith-rising-tattoo-trend-in-iran-amid-challenges/> (käyty 12.3.2024).

13.8.2018*. 40 Years of Discrimination Against Christians, Jewish People and Zoroastrians*. <https://iranwire.com/en/features/65467/> (käyty 14.3.2024).

22.8.2013. *Heavy Metal Rage in Iran*. <https://iranwire.com/en/society/60089/> (käyty 18.3.2024).

Landinfo, CGRS (Office of the Commissioner General for Refugees and Stateless Persons) & SEM (State Secretariat for Migration) 12/2021. *IRAN: Criminal procedures and documents*. <https://www.ecoi.net/en/file/local/2064888/joint_coi_report._criminal_procedures_and_documents_20211206.pdf> (käyty 29.2.2024).

Larsson, Göran 2011. *Islam and tattooing: an old question, a new research topic*. Scripta Instituti Donneriani Aboensis, vol 23, s. 237–256. <https://doi.org/10.30674/scripta.67390> (käyty 28.2.2024).

Maatietopalvelu

05.09.2023. *Iran / Päivitys: Kristinuskoon kääntyneisiin kohdistuvat oikeudenloukkaukset ja viranomaismielenkiinto, vuosien 2022–2023 tiedot*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/60d126e3-6ebc-434d-9006-5f22e6a77a65> (käyty 18.3.2024).

20.2.2023. *Iran / Yarsanit (Ahl-e Haqq), avioliitot muiden uskontojen edustajien kanssa, uskonnosta luopuminen, naisten asema*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/f3425e4c-3471-4a89-aa0e-08223811c3e4> (käyty 18.3.2024).

14.7.2021. *Iran / Baha’i-uskonto, oikeudenloukkaukset, syrjintä, 2019– 2021*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/faa379d7-814e-477f-90b5-e7f03a195171> (käyty 18.3.2024).

Ministerie van Buitenlandse Zaken

9/2023. *Algemeen ambtsbericht Iran*. <https://open.overheid.nl/documenten/ronl-58198142a5208814509d74495662d9cb772684aa/pdf> (käyty 27.2.2024).

5/2022. *Algemeen ambtsbericht Iran*. <https://www.rijksoverheid.nl/documenten/ambtsberichten/2022/05/31/algemeen-ambtsbericht-iran-van-mei-2022> (käyty 28.2.2024).

2/2021. *Algemeen ambtsbericht Iran*. <https://open.overheid.nl/documenten/ronl-00ebed81-a2ec-4abf-a474-04f4b9a1ab04/pdf>

National Geographic 29.11.2022. *Why Iran’s flag is at the center of controversy at the World Cup*. <https://www.nationalgeographic.com/history/article/iran-flag-symbolism-history-meaning-controversy> (käyty 13.3.2024).

The Office of the Supreme Leader [päiväämätön]. *Painting and Sculpture: Q1221*. <https://www.leader.ir/en/book/23?sn=23082> (käyty 29.2.2024).

Radio Farda 13.12.2019. *Young Partygoers Arrested In Iran For Resembling 'Devil Worshipers'*. <https://en.radiofarda.com/a/young-partygoers-arrested-in-iran-resembling-devil-worshipers-/30324214.html> (käyty 28.2.2024).

USCIRF (US Commission on International Religious Freedom) 05/2023. *2023 Annual Report: Iran*. <https://www.uscirf.gov/sites/default/files/2023-05/Iran.pdf> (käyty 14.3.2024).

USDOS (US Department of State)

20.3.2023. *Iran 2022 Human Rights Report*. <https://www.state.gov/wp-content/uploads/2023/03/415610_IRAN-2022-HUMAN-RIGHTS-REPORT.pdf> (käyty 28.2.2024).

15.5.2023. *Iran 2022 International Religious Freedom Report*. <https://www.state.gov/wp-content/uploads/2023/05/441219-IRAN-2022-INTERNATIONAL-RELIGIOUS-FREEDOM-REPORT.pdf> (käyty 29.2.2024).

VOA (Voice of America) 4.12.2023. *'Ink Me Up': Iran Tattoo Artists Aim to Leave Mark*. <https://www.voanews.com/a/ink-me-up-iran-tattoo-artists-aim-to-leave-mark-/7384569.html> (käyty 26.2.2024).

WANA (West Asia News Agency) 3.11.2021*. Uninhibited by Religious Law, Tattoos Flourish in iran*. <https://wanaen.com/uninhibited-by-religious-law-tattoos-flourish-in-iran/> (käyty 26.2.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Floor/Encyclopædia Iranica 7.9.2011. [↑](#footnote-ref-1)
2. VOA 4.12.2023; Al Jazeera 8.3.2021; WANA 3.11.2021; The Guardian 4.2.2019. [↑](#footnote-ref-2)
3. DFAT 24.7.2023, s. 30; Al Jazeera 8.3.2021; WANA 3.11.2021; The Guardian 4.2.2019. [↑](#footnote-ref-3)
4. DFAT 24.7.2023, s. 30. [↑](#footnote-ref-4)
5. DFAT 24.7.2023, s. 30; VOA 4.12.2023; WANA 3.11.2021; The Guardian 4.2.2019. [↑](#footnote-ref-5)
6. VOA 4.12.2023. [↑](#footnote-ref-6)
7. DFAT 24.7.2023, s. 30. [↑](#footnote-ref-7)
8. The Guardian 4.2.2019. [↑](#footnote-ref-8)
9. USDOS 15.5.2023, s. 7. [↑](#footnote-ref-9)
10. IHRDC 12.10.2016. [↑](#footnote-ref-10)
11. VOA 4.12.2023; Al Jazeera 8.3.2021; WANA 3.11.2021. [↑](#footnote-ref-11)
12. The Office of the Supreme Leader [päiväämätön]. [↑](#footnote-ref-12)
13. VOA 4.12.2023; WANA 3.11.2021; Al Jazeera 8.3.2021; Iran Wire 6.3.2024. [↑](#footnote-ref-13)
14. WANA 3.11.2021; Al Jazeera 8.3.2021; The Office of the Supreme Leader [päiväämätön]. [↑](#footnote-ref-14)
15. Al Jazeera 8.3.2021; VOA 4.12.2023; IFP 20.2.2017. [↑](#footnote-ref-15)
16. VOA 4.12.2023. [↑](#footnote-ref-16)
17. Bayynat Institution of H.E. Sayyed Mohammed Hussein Fadlallah [päiväämätön]. [↑](#footnote-ref-17)
18. Al-Shirazi 2017. [↑](#footnote-ref-18)
19. DW 17.8.2018; Iran Wire 6.3.2024. [↑](#footnote-ref-19)
20. Iran Wire 6.3.2024. [↑](#footnote-ref-20)
21. IHRDC 15.7.2013, ks. artiklat 637–641. [↑](#footnote-ref-21)
22. IHRDC 15.7.2013, ks. artiklat 513–515. [↑](#footnote-ref-22)
23. IHRDC 15.7.2013, ks. artikla 500. [↑](#footnote-ref-23)
24. IHRDC 4.4.2014, ks. artikla 286. [↑](#footnote-ref-24)
25. IHRDC 15.7.2013; IHRDC 4.4.2014. [↑](#footnote-ref-25)
26. USDOS 20.3.2023, s. 20. [↑](#footnote-ref-26)
27. USDOS 20.3.2023, s. 29–30. [↑](#footnote-ref-27)
28. Freedom House 2023. [↑](#footnote-ref-28)
29. Al Jazeera 8.3.2021; Ministerie van Buitenlandse Zaken 9/2023, s. 82; The Guardian 4.2.2019. [↑](#footnote-ref-29)
30. Ministerie van Buitenlandse Zaken 2/2021, s. 45; DW 17.8.2018; The Guardian 4.2.2019; Radio Farda 13.12.2019. [↑](#footnote-ref-30)
31. Ministerie van Buitenlandse Zaken [↑](#footnote-ref-31)
32. Iran Wire 6.3.2024. [↑](#footnote-ref-32)
33. Radio Farda 13.12.2019; Iran International 20.6.2022. [↑](#footnote-ref-33)
34. The Guardian 4.2.2019; VOA 4.12.2023. [↑](#footnote-ref-34)
35. Landinfo, CGRS & SEM 12/2021, s. 20. [↑](#footnote-ref-35)
36. Landinfo, CGRS & SEM 12/2021, s. 40. [↑](#footnote-ref-36)
37. VOA 4.12.2023; WANA 3.11.2021; DFAT 24.7.2023, s. 30; Iran Wire 6.3.2024. [↑](#footnote-ref-37)
38. VOA 4.12.2023. [↑](#footnote-ref-38)
39. DFAT 24.7.2023, s. 30. [↑](#footnote-ref-39)
40. Iran Wire 6.3.2024. [↑](#footnote-ref-40)
41. WANA 3.11.2021. [↑](#footnote-ref-41)
42. The Guardian 4.2.2019. [↑](#footnote-ref-42)
43. The Guardian 4.2.2019; Al Jazeera 8.3.2021. [↑](#footnote-ref-43)
44. VOA 4.12.2023; WANA 3.11.2021; Iran Wire 6.3.2024. [↑](#footnote-ref-44)
45. DFAT 24.7.2023, s. 26. [↑](#footnote-ref-45)
46. The Guardian 4.2.2019. [↑](#footnote-ref-46)
47. WANA 3.11.2021. [↑](#footnote-ref-47)
48. Radio Farda 13.12.2019. [↑](#footnote-ref-48)
49. Radio Farda 13.12.2019. [↑](#footnote-ref-49)
50. Radio Farda 13.12.2019; Iran Wire 22.8.2013. [↑](#footnote-ref-50)
51. The Guardian 26.1.2022. [↑](#footnote-ref-51)
52. Radio Farda 13.12.2019; Iran International 20.6.2022. [↑](#footnote-ref-52)
53. Radio Farda 13.12.2019. [↑](#footnote-ref-53)
54. Rahnavard tuomittiin maan vallankumoustuomioistuimessa kuolemaan moharebeh -rikosnimikkeen (”sota Jumalaa vastaan” eli “henkilöihin tai omaisuuteen kohdistuva väkivaltaisuus, jonka tarkoituksena on aiheuttaa yleistä pelkoa”) perusteella. Rahnavardia syytettiin kahden Basij -joukkojen jäsenen puukottamisesta kuoliaaksi mielenosoituksessa. (CBS News 12.12.2022). [↑](#footnote-ref-54)
55. Iran Wire 6.3.2024. [↑](#footnote-ref-55)
56. National Geographic 29.11.2022 [↑](#footnote-ref-56)
57. Iran Wire 6.3.2024. [↑](#footnote-ref-57)
58. DFAT 24.7.2023, s. 18. [↑](#footnote-ref-58)
59. USDOS 15.5.2023, s. 1. [↑](#footnote-ref-59)
60. USCIRF 05/2023, s. 26. [↑](#footnote-ref-60)
61. USCIRF 05/2023, s. 27; DFAT 24.7.2023, s. 22. [↑](#footnote-ref-61)
62. USDOS 15.5.2023, s. 3. [↑](#footnote-ref-62)
63. DFAT 24.7.2023, s. 22. [↑](#footnote-ref-63)
64. ks. esim. Maatietopalvelu 05.09.2023; 20.2.2023; 14.7.2021. [↑](#footnote-ref-64)
65. DFAT 24.7.2023, s. 19–22. [↑](#footnote-ref-65)
66. DFAT 24.7.2023, s. 23. [↑](#footnote-ref-66)
67. USDOS 15.5.2023, s. 7. [↑](#footnote-ref-67)
68. Iran Wire 13.8.2018. [↑](#footnote-ref-68)
69. Ministerie van Buitenlandse Zaken 5/2022, s. 71. [↑](#footnote-ref-69)
70. Ministerie van Buitenlandse Zaken 9/2023, s. 82. [↑](#footnote-ref-70)
71. USDOS 15.5.2023, s. 55. [↑](#footnote-ref-71)
72. DIS 3/2023, s. 17 [↑](#footnote-ref-72)
73. DFAT 24.7.2023, s. 16. [↑](#footnote-ref-73)